Al was dit altyd hul droom, het die susters gedink dit sou seker nooit ’n werklikheid word nie. “Ons het geweet die kans is bitter skraal,” vertel Brittany aan die Amerikaanse tydskrif People.
Die twee broers het oor die saal se vloer gestap toe die twee susters mekaar aan die polse gryp, soos hulle altyd doen wanneer hulle opgewonde is. “Hulle was pragtig,” sê Briana. Maar die volgende twee dae het hulle niks meer gedoen as om mekaar se polse vas te hou en na hul asem te snak nie.
Eers op ’n partytjie op die laaste aand van die fees het die susters en broers vir mekaar begin ogies maak. En dit was laat in die aand toe hulle eindelik begin gesels, berig ABC News.
Die filmspan was eintlik besig met ’n TV-reeks, Twins Marry Twins, en die identiese Deane-Salyer-egpare se verlowing asook hul troue word aanstaande jaar op die TV-kanaal TLC uitgesaai.
Hul bruilof was by die einste jaarlikse Twins Days-fees waar hulle mekaar net mooi ’n jaar tevore ontmoet het. En vir die broers en susters was dit ’n geval van “welgedaan, doelwit bereik”, want hul soektog na tweelinglewensmaats was grootliks die rede waarom al vier na die fees toe is.
Briana vertel sy en Brittany beskou hulself as “twee helftes van ’n hele”. Omdat hulle altyd graag met ’n ander tweeling wou trou, het hulle sedert 2011 elke jaar by die Twins Days-fees na die prinse van hul drome gaan soek.
Die bruilofbeplanning was maklik. “Dit was groot pret en selfs vreedsaam, want ek en Brittany het dieselfde smaak en ons werk goed saam,” vertel Briana. “Dit was net moeilik om die reëlings oor so ’n groot afstand te tref,” sê sy oor die 700 km tussen Twinsburg en Virginië.
Die vier se tema vir hul troue, wat vir die bruide soos ’n droom was wat waar geword het, was Twice upon a Time. Foto: Facebook.
Teoreties gesproke verwag ’n mens die onderskeie egpare se kinders sal geneties soortgelyk as volle broers en susters aan mekaar wees, sê Laura Almasy, ’n professor in genetika aan die Universiteit van Pennsilvanië.
“Ek en Jeremy voel altyd geseën om mekaar te hê,” sê Josh oor die dubbele vreugde wat hulle getref het, “en nou het ons nog twee mense wat nes ons is, maar hulle het hul eie bydrae gelewer wat ons nie kon byvoeg nie. Saam kan ons enigiets bereik.”